આ જાહેરસભામાં એન.સી.પી.ના નેતા શરદ પવારે મંચ પર ઉપસ્થિત રહી ભાષણ કરતા કહ્યું કે, ‘ઈશરત જહાઁ એક નિર્દોષ યુવતી હતી. તેમ છતાં તેને ત્રાસવાદી ચીતરી તેની હત્યા કરી છે. સભા બાદ શરદ પવારે ઇશરતના પરિવારને એક લાખ રૂપિયાની રકમ મદદરૂપે આપી. પણ જ્યારે ઇન્ડિયન મુઝાહિદ્દીને ઇશરતને પોતાના ત્રાસવાદી સંગઠનની સભ્ય ગણાવી અને ઇશરતને ‘શહીદ’નો ખિતાબ આપ્યો ત્યારે સત્ય બહાર આવી ગયું કે, ઇશરત નિર્દોષ ન હતી પણ ત્રાસવાદી સંગઠનની સભ્ય હતી. તા. ૨૬/૧૧ની મુંબઈની આતંકી ઘટનાના કુખ્યાત આતંકવાદી ડેવિડ હેડલીએ પણ મુંબઈની અદાલતમાં કબૂલાત કરી કે ઈશરત જહાં લશ્કરે તોઈબાની આતંકવાદી સભ્ય હતી. પૂર્વ સંયુક્ત સચિવ એ. કે. જૈને પણ ઘટસ્ફોટ કર્યો હતો કે ઈશરત જહાંના મામલામાં પહેલા દિવસથી જ તેનાં આતંકવાદી કનેક્શન હોવાની જાણકારી અમારી પાસે હતી. આ વાત તેમણે ૨ માર્ચ ૨૦૧૬ના રોજ પ્રગટ કરી હતી.